
Κυριακή, 23 Αυγούστου 2026

ΔΕΛΤΙΟ ΤΥΠΟΥ

Συνέχεια ενημέρωσης για τον εντοπισμό 43 και 55 αλλοδαπών στην Ιεράπετρα– Σύλληψη ημεδαπού στη Μύκονο –Σύλληψη αλλοδαπού στη Σάμο– Μηχανική βλάβη Φ/Γ στην Καλαμάτα–Εντοπισμός ζωικών υπολειμμάτων στην Ερέτρια –Διακομιδές ασθενών


Συνέχεια ενημέρωσης:
Αναφορικά με τον εντοπισμό 43 αλλοδαπών στη νήσο Χρυσή, τις πρωινές ώρες την 21.08.2026, συνελήφθη ένας 28χρονος αλλοδαπός (υπήκοος Νοτίου Σουδάν), καθώς αναγνωρίστηκε από τους υπόλοιπους αλλοδαπούς ως ο διακινητής που τους μετέφερε από το «ΜΟΥΣΑΪΝΤ» της Λιβύης στην Ελλάδα, έναντι χρηματικής αμοιβής. Ο 28χρονος συνελήφθη για παράβαση του Ν. 3386/2005 «Παράνομη είσοδος στη χώρα», του Ν. 5038/23 «Διευκόλυνση» και του άρθρου 306 του Π.Κ. «Έκθεση».

*****
Συνέχεια ενημέρωσης:
Αναφορικά με τον εντοπισμό 55 αλλοδαπών στην παραλία «ΒΑΤΟΣ» Ιεράπετρας, τις μεσημβρινές ώρες την 21.08.2026, συνελήφθη ένας 27χρονος αλλοδαπός (υπήκοος Νοτίου Σουδάν), καθώς αναγνωρίστηκε από τους υπόλοιπους αλλοδαπούς ως ο διακινητής που τους μετέφερε από το Τομπρούκ της Λιβύης στην Ελλάδα, έναντι χρηματικής αμοιβής. Ο 27χρονος συνελήφθη για παράβαση του Ν. 3386/2005 «Παράνομη είσοδος στη χώρα», του Ν. 5038/23 «Διευκόλυνση» και του άρθρου 306 του Π.Κ. «Έκθεση».

*****
Τις βραδινές ώρες χθες, στελέχη της Λιμενικής Αρχής Μυκόνου προέβησαν στη σύλληψη ενός 64χρονου ημεδαπού κυβερνήτη ενός επαγγελματικού-τουριστικού (Ε/Π-Τ/Ρ) σκάφους, κατόπιν έγκλησης που υπέβαλε σε βάρος του 27χρονη ημεδαπή, μέλος πληρώματος (ειδικότητας θαλαμηπόλου) του εν λόγω σκάφους.
Σύμφωνα με την καταγγελία, ενώ το σκάφος βρισκόταν αγκυροβολημένο στον όρμο «ΟΡΝΟΣ» Μυκόνου, ο 64χρονος προέβη εις βάρος της σε πράξεις γενετήσιας φύσης κατά το χρονικό διάστημα από 20.08.2026 έως 21.08.2026, ενώ η ίδια κοιμόταν. Ο ανωτέρω συνελήφθη για παράβαση του άρθρου 337 του Ποινικού Κώδικα (Π.Κ.) περί «Προσβολής της γενετήσιας αξιοπρέπειας».
Στη συνέχεια, ο 64χρονος υπέβαλε έγκληση κατά της 27χρονης για συκοφαντική δυσφήμιση και ψευδή καταμήνυση. Κατόπιν αυτού, τα στελέχη της Λιμενικής Αρχής προχώρησαν και στη σύλληψη της 27χρονης, η οποία, κατόπιν προφορικής εντολής του Εισαγγελέα Πρωτοδικών Σύρου, αφέθηκε ελεύθερη μετά την απολογία της.
 Προανάκριση διενεργείται από το Λιμεναρχείο Μυκόνου.

*****
Τις βραδινές ώρες χθες, στελέχη της Λιμενικής Αρχής της Σάμου προέβησαν στην σύλληψη  ενός 25χρονου αλλοδαπού (υπηκόου Αφγανιστάν), για παράβαση του άρθρου 24 παρ.6 του Ν. 5038/2023 «Κατοχή και χρήση πλαστού εγγράφου», του άρθρου 216 του Π.Κ. «Πλαστογραφία» και του άρθρου 42 σε συνδυασμό με το άρθρο 182 παρ. 1 «Απόπειρα παραβίασης όρων διαμονής». Συγκεκριμένα, σε έλεγχο που διενεργήθηκε από στελέχη του Γραφείου Ασφάλειας στον επιβατικό λιμένα Σάμου, ο 25χρονος κατείχε και επέδειξε πλαστό ταξιδιωτικό έγγραφο, ενώ παράλληλα, επιχείρησε να αναχωρήσει από τη Σάμο, ενώ του έχει επιβληθεί γεωγραφικός περιορισμός παραμονής εντός του νησιού. Προανάκριση διενεργείται από το Λιμεναρχείο Σάμου.
Διαθέσιμο φωτογραφικό υλικό έχει αναρτηθεί στο www.hcg.gr.

*****
Τις πρωινές ώρες της 20.08.2026, ενημερώθηκε η Λιμενική Αρχή του Γυθείου από το Ενιαίο Κέντρο Συντονισμού Έρευνας και Διάσωσης (Ε.Κ.Σ.Ε.Δ.) Λ.Σ.-ΕΛ.ΑΚΤ. για ακυβερνησία, λόγω μηχανικής βλάβης, ενός φορτηγού (Φ/Γ) πλοίου σημαίας Antigua Barbuda, το οποίο έπλεε στη θαλάσσια περιοχή 9,3 ν.μ. νοτιοδυτικά του Ακρωτηρίου Ταινάρου, με εννέα (09) άτομα πλήρωμα. Στην περιοχή μετέβη το ρυμουλκό (Ρ/Κ) «ΠΑΝΤΟΚΡΑΤΩΡ» Ν.Π. 2369, το οποίο ρυμούλκησε με ασφάλεια το Φ/Γ στο αγκυροβόλιο του λιμανιού της Καλαμάτας. Από το Κεντρικό Λιμεναρχείο Καλαμάτας, απαγορεύτηκε ο απόπλους του πλοίου μέχρι την προσκόμιση βεβαιωτικού από το νηογνώμονα που το παρακολουθεί. Από το περιστατικό δεν αναφέρθηκε τραυματισμός και δεν παρατηρήθηκε θαλάσσια ρύπανση.

*****
Τις απογευματινές ώρες χθες, κατόπιν υποβολής έγκλησης από ιδιώτη, στελέχη της Λιμενικής Αρχής της Ερέτριας μετέβησαν στην παραλία «Τζιτζιφιών» Μαλακώντα Εύβοιας, όπου εντόπισαν ζωικά υπολείμματα (κάτω άκρα πουλερικών) στην ακτή καθώς και εντός της θάλασσας. Άμεσα, με μέριμνα του Δήμου Ερέτριας, πραγματοποιήθηκε η απομάκρυνση των υπολειμμάτων από εξειδικευμένο συνεργείο καθαρισμού. Από το Β’ Λιμενικό Τμήμα Ερέτριας του Κεντρικού Λιμεναρχείου Χαλκίδας, που διενεργεί την προανάκριση, ενημερώθηκε η αρμόδια Κτηνιατρική Υπηρεσία της Περιφερειακής Ενότητας Εύβοιας για τις δικές της ενέργειες.

*****
Με μέριμνα του Κέντρου Επιχειρήσεων του Λιμενικού Σώματος-Ελληνικής Ακτοφυλακής πραγματοποιήθηκαν οι παρακάτω διακομιδές ασθενών, οι οποίοι έχρηζαν άμεσης νοσοκομειακής περίθαλψης:
-81χρονου, από το λιμάνι του Μανδρακίου Νισύρου στο λιμάνι της Καρδάμαινας Κω, με το Ε/Γ-Τ/Ρ «ΑΝΤΩΝΙΟΣ» Ν.ΚΩ40και
-23χρονης, από το λιμάνι Λακκί της Λέρου στο λιμάνι Μαστιχαρίου Κω, με Περιπολικό σκάφος Λ.Σ.-ΕΛ.ΑΚΤ..

